Ébúg yā é ngázu kwí ábə Yeremías é sɔ̂ ábə Ǹtondôbə, éyɔŋ ǹkúkúmá Sédésias a ngálóm nye Pasehur, mɔ́n Malkiya, ai fada Sefanya mɔ́n Maaséya, nə́ bə́ kə̄ nyé kǎd naa: 2Kələ́ á mvīgí ábə Ǹtondôbə ású dáán, amú Nabukodonosor, ǹkúkúmá yǎ Babilón, a lúman ai bíā; eyɔŋ ziŋ Ǹtondôbə a nə dzǎm bǎb bɔ̌ məsimbá móé mə́sə̄ ású dáán, miǹzízíŋ mí ngáman bía túb óyǎb." 3Ńdɔ Yeremías a ngákad bɔ́ nâ: "Myǎyi kə́ və̄ Sédésias éyālán dzī nâ: 4Éyə Ǹtondôbə, Zambá Ísraɛ̂l a kɔ́bɔ̄ ná: Mayi bɔ̌ naa, bîkpa bítá mī bə̄lə́ á myālúman ai ǹkúkúmá yā Babilón ai Bəkaldéan, bikpa bítē, mayi byá nɔŋ á mim̀fim á yād, mə tógán byá á zə̄zǎŋ tísɔn étē. 5Eyɔ̌ŋ tē mǎmēn māyi lúman ai mína, ai ǹsɔmán wɔ́ ai fím yǎ énam ai olún ai məliŋiná, ai ǹwógán ábé ósə; 6mayi bímī bǒd yā é tísɔn nyí, bod ai biyə́m; bâyi mǎn wú mod mbada mənye. 7Á mvús tě, Ǹtondôbə énye a kɔ́bɔ, mayi nɔ̌ŋ Sédésias, ǹkúkúmá yǎ Yúda, ai bitúgā bíé, ai ayɔŋ ai é bod bə́sə̄ báyi bug áwū mbada mənye, ai édí okəŋ bítá ai édí zie, á tísɔn tě, mə və́ə́ bɔ̄ á mɔ́ mə́ Nabukodonosor, ǹkúkúmá yǎ Babilón, á mɔ́ míńzízíŋ myábán ai á mɔ́ mə ébá báhəle bɔ́ ai enyiŋ; a yi bɔ́ mǎn wē ai okəŋ bítá, təge bɔ́ yén ngɔ́l, ngə́ ádzǔ bɔ̄, ngə́ á hə̄ ńnə̄m." 8Wayi kad áyɔŋ dí nâ: "Éyə Ǹtondôbə a kɔ́bɔ̄ ná: Ma nyɔ́ mātə́le mína ósū məzěn mə́bɛ̄: zěn enyiŋ ai zěn awú. 9É mod a yi lígī é tísɔn nyí a yi wú ai okəŋ bítá, zie ai mbada mənye; é mod a yi kwí á ńsəŋ, a və́ə́ nyémēn Bə́kaldéǎn yā bálúman ai mínā, ényɔ́lɔ̄ tě a yi nyiŋ, a yi bələ́ ényiŋ é nə́ éfāī yā ńsa. 10Amú mayi vəŋan ásū dáma é tísɔn nyí ású ámalá díé, sə̌ kig ású mvɔ̌m dzīē, Ǹtondôbə énye a kɔ́bɔ, yayi ku á mɔ́ mə ǹkúkúmá yǎ Babilón yā a yi dzɔ mǎn dīgi ai ndóan. 11Ású ndá ǹkúkúmá yǎ Yúda: Vógólán ebúg Ńtondôbə: 12Mínā, ndá Dāvid, Ǹtondôbə a dzó nâ: Kídí ésə tsígán ǹtól sósōō, vǎgán é mod bátíbili á mɔ́ mə ǹtíbili woé. Təge ai nálā, olún wámā wâyi yóŋ anə́ ndóan, ó ngádígi, təge ai é mod a nə́ wɔ dzǎm dím ású bə́bə̂ mim̀bɔán báán.